**ชื่อวิจัย** การจัดการเรียนรู้แบบบูรณาการของเมอร์ดอกซ์ (MIA) เพื่อพัฒนาความสามารถในการอ่านและ

การเขียนภาษาอังกฤษ กลุ่มสาระการเรียนรู้ภาษาต่างประเทศ ของนักเรียนชั้นมัธยมศึกษาปีที่ 6

โรงเรียนสามร้อยยอดวิทยาคม

**ชื่อผู้วิจัย** นางสาวสังวาลย์ จันละมูล

**บทคัดย่อ**

การศึกษาค้นคว้าครั้งนี้มีวัตถุประสงค์คือ (1) เพื่อสร้างและหาประสิทธิภาพของชุดกิจกรรมการอ่านและการเขียนแบบบูรณาการของเมอร์ดอกซ์ เรื่อง The story of Tongdaeng ของนักเรียนชั้นมัธยมศึกษา ปีที่ 6 ตามเกณฑ์ 80/80 (2) เพื่อศึกษาความสามารถในการอ่าน คิดวิเคราะห์ และเขียน ระหว่างก่อนเรียนและหลังเรียน และ (3) เพื่อศึกษาความพึงพอใจของนักเรียนที่มีต่อชุดกิจกรรมการอ่านและการเขียนแบบบูรณาการของเมอร์ดอกซ์ เรื่อง The story of Tongdaeng ของนักเรียนชั้นมัธยมศึกษาปีที่ 6 กลุ่มตัวอย่างที่ใช้ในการศึกษาค้นคว้า ได้แก่ นักเรียนชั้นมัธยมศึกษาปีที่ 6 ภาคเรียนที่ 1 ปีการศึกษา 2559 โรงเรียน สามร้อยยอดวิทยาคม สังกัดสำนักงานเขตพื้นที่การศึกษามัธยมศึกษาเขต 10 จำนวน 39 คน ซึ่งได้มาโดยการเลือกแบบเจาะจง (Purposive Sampling) เครื่องมือที่ใช้ในการศึกษาค้นคว้า ได้แก่ (1) ชุดกิจกรรมการอ่านและการเขียนแบบบูรณาการของเมอร์ดอกซ์ เรื่อง The story of Tongdaeng ของนักเรียนชั้นมัธยมศึกษาปีที่ 6 (2) แบบทดสอบวัดความสามารถในการอ่านและการเขียนภาษาอังกฤษ กลุ่มสาระการเรียนรู้ภาษาต่างประเทศ ชั้นมัธยมศึกษาปีที่ 6 และ (3) แบบประเมินความพึงพอใจของนักเรียนชั้นมัธยมศึกษาปีที่ 6 ที่มีต่อชุดกิจกรรมการอ่านและการเขียนแบบบูรณาการของเมอร์ดอกซ์ เรื่อง The story of Tongdaeng ของนักเรียนชั้นมัธยมศึกษาปีที่ 6 สถิติที่ใช้ในการวิเคราะห์ข้อมูล ได้แก่ ร้อยละ ค่าเฉลี่ย ส่วนเบี่ยงเบนมาตรฐาน และการทดสอบค่าที (t-test)

ผลการศึกษาค้นคว้าพบว่า

1. ชุดกิจกรรมการอ่านและการเขียนแบบบูรณาการของเมอร์ดอกซ์ เรื่อง The story of Tongdaeng ของนักเรียนชั้นมัธยมศึกษาปีที่ 6 มีประสิทธิภาพเท่ากับ 80/80 ซึ่งเป็นไปตามเกณฑ์

2. นักเรียนชั้นมัธยมศึกษาปีที่ 6 มีความสามารถในการอ่าน คิดวิเคราะห์ และเขียน หลังการใช้ชุดกิจกรรมสูงกว่าก่อนเรียนอย่างมีนัยสำคัญทางสถิติที่ระดับ .05

3. นักเรียนระดับชั้นมัธยมศึกษาปีที่ 6 มีความพึงพอใจต่อชุดกิจกรรมการอ่านและการเขียนแบบบูรณาการของเมอร์ดอกซ์ เรื่อง The story of Tongdaeng ของนักเรียนชั้นมัธยมศึกษาปีที่ 6 อยู่ในระดับมาก